Qala Gölü Milli Parkı
Qala Gölü Milli Parkı (türk. Gala Gölü Milli Parkı) ― 5 mart 2005-ci ildə qurulmuş, Türkiyənin Mərmərə regionundakı Ədirnə ilində yerləşən milli park. Milli park Pamuklu gölü və Kiçik Qala gölündən ibarət bir ərazini əhatə edir. 1991-ci ildə bölgədəki 2 369 hektarlıq ərazi təbiət qoruğu elan edildi. 2002-ci ildə Ədirnədəki Trakya Universitetindən olan bioloqlar göllərin kənd təsərrüfatında istifadə edilən pestisid tullantıları və gübrə ilə çirklənməsi, həmçinin nəzarətsiz balıqçılıq fəaliyyəti və qırğın səviyyəsinə çatan quş ovçuluğu səbəbi ilə qorunan ərazinin milli park statusu almasını tələb etdilər. 2005-ci ildə mühafizə olunan ərazi 6 090 hektara qədər genişləndirildi və milli park stausu verildi. Qala Gölü Milli Parkının ərazisinin 3 090 hektarında bataqlıq, göl, 3 00 hektarında isə meşə ekosistemi formalaşmışdır. Park müxtəlif bitki və heyvan növləri üçün bir yaşayış yeridir. Qorunan ərazi Ətraf Mühit və Meşə Nazirliyinin Təbiəti Qoruma və Milli Parklar Ümumi Müdirliyi (türk. Doğa Koruma ve Milli Parklar Genel Müdürlüğü) tərəfindən idarə olunur. Milli park Maritsa deltası ilə birlikdə Ramsar sahəsi olaraq siyahıya alınmışdır.